Document ID: /roh_data/filtered/fineweb-2-filterrobots_roh.jsonl.gz/29177

Sco quai che la gruppa d’interess Carillon Mustér communitgescha èsi reussì da chattar sponsurs per ils 50’000 francs ch’i dovra per pudair cumprar la tur cun ils zains che sunan melodias. La Reka aveva numnadamain decidì d’allontanar questa tur da lur plaz da gieus, perquai ch’i ha dà reclamaziuns da vischins cun abitaziuns da vacanzas. La Reka ha lura fatg in pretsch spezial per il carillon per pussibilitar ch’el restia forsa tuttina a Mustér.
Lubientscha è sin maisa
La gruppa d’interess Carillon Mustér ha era tschertgà in lieu adattà per postar la tur ch’è tenor la gruppa d’interess ina attracziun per Mustér. La finala è vegnì chattà in lieu avant la chasa da tgira Puntreis uschia ch’igl è vegnì inoltrà ina dumonda da bajegiar. Cunter questa n’ha i dà nagins recurs uschia che la vischnanca ha pudì dar la lubientscha.